Worcester F 80 Distinctiones

25 Caritas

Caritas secundum Magistrum 3 *Sententiarum* est dilectio qua diligitur Deus propter se et proximus propter Deum. Hec comparatur fonti naturali, igni virtuali, et vesti nupciali.

¶ De primo, fons naturalis in hyeme est calidus, in estate frigidus, sic caritas feruet in tribulacione, Joan. 4[:14]: *Aqua quam ego dabo, fiet in eo fons aque*.

¶ De secundo, dicitur Luc. 12[:49]: *Ignem veni mittere in terram, et quid volo nisi ut accendatur?*

¶ De tercio, Matt. 22[:12] qui *non* habuit *vestem [nupcialem]* eiectus est a nupciis.

¶ Et nota hic quod vestis nupcialis que est caritas a quatour commendatur: ab artificio, a materia, a calore, a fragrancia.

¶ De primo Psal. [9:12]: *Annunciate inter gentes studia [ejus]*.

De secundo, nota quod alique vestes fiunt ex velleribus animalium, ut vestis lanea, aut de corticibus herbarum, ut vestis[[1]](#footnote-1) linea, aut de visceribus vermium vt vestis serica. Set vestis caritatis fit de gracia et de visceribus Christi. Vnde signanter dicitur, Rom. 13[:14]: *Induimini Dominum Jesum Christum*.

De tercio comendatur a calore, Prou. vltimo [31:22]: *Purpura et bissus indumentum ejus*.

¶ De quarto, Can. 4[:11]: *Odor vestimentorum tuorum sicut odor thuris*. Ideo portans ista meretur benediccionem, sicut Jacob, Gen. 27[:27]: *Statimque ut sensit vestimentorum eius fragrantiam,* benedicens, etc.

¶ Caritas comparatur igni in quatuor condicionibus. Nam ignis est virtuosior omnibus elementis, sic caritas ceteris virtutibus, Luc. 12[:49]: *Ignem veni mittere [in terram],* etc. Sed in hoc caritas

/fol 219rb/

excellit, quia aqua potest *extinguere* ignem materialem, *non* autem *caritatem*, Can. 8[:7].

Secundo, ignis ardet et lucet, sic caritas ardet per affectum, lucet per exemplum, Joan. 5[:35]: *Ille erat lucerna ardens et lucens*.

¶ Tercio, ignis ascendit frigidum, 1 Joan. 3[:14]: *Translati sumus de morte ad vitam*.

¶ Quarto, ignis incinerat, sic caritas humiliat, Gen. 18[:27]: *Loquar ad Dominum meum, cum sim pulvis et cinis*.

¶ Quinto, sursum tendit, Philip. 1[:23]: *Cupio dissolui et esse cum Christo*.

¶ Sexto, semper est in motu, sic caritas semper aliquid boni agit, secundum illud Gregorii, in homilia *De penitencia*, si amor est otiosus, non est, si magnus, est magna operatur.

¶ Septimo, ignis aufert rubiginem, sic caritas, Deut. 4[:24]: *Deus* noster *ignis consumens est.*

Octauo,[[2]](#footnote-2) sintillas emittit, sic caritas sancta desideria, Dan. 9[:23]: *Vir desideriorum tu es*.

¶ Nono, ignis facit ollam bullire et muscas non apropiare, sic caritas abigit temptaciones quibus incendit Belzebub, id est, deus muscarum, Luc. 11[:15-19].

Decimo,[[3]](#footnote-3) ignis seruat lampadem a mure, ne consumat oleum, set secus est de lampade extincta, hoc oleum appetunt prudentes virgines, Matt. 25[:2-4].

Item caritas Dei habuit liberalitatem munificenciam quia dilexit nos sine debito, habuit pietatis abundanciam quia dilexit nos[[4]](#footnote-4) sine merito, habuit bonitatis sufficientiam quia dilexit nos sine suo comodo.

¶ De secundo Titum 3[:5]: *Non ex operibus justitiae, quae fecimus nos.* Jer. 31[:3]: *In caritate perpetua dilexi te*.

De tercio Psal. [15:2]: *Bonorum meorum non[[5]](#footnote-5)* indiges.

Item caritas est meritum viuencium quia sine ea nec eligancia eloquencie, nec eminencia sciencie, nec excellencia operis meretur gloriam. Ideo anima vtitur illa tanquam ornatu glorificante, Rom. 11[:16]: *Si radix sancta et rami*, etc. Eph. 3[:17-18]: *In caritate radicati et fundati, ut possitis comprehendere quae sit latitudo*.

¶ Item caritas est precium moriencium nam littera sine sigillo paries, sine cemento, parui precii est aut vigoris sic nec decedens sine caritate sanctificante, Cant. vltimo [8:7]: *Si dederit homo omnem substantiam domus*, etc.

1. vestis ] *add.* vt vestis. [↑](#footnote-ref-1)
2. Octavo ] F 128, Lambeth *corr.* Set F 80. [↑](#footnote-ref-2)
3. Decimo ] F 128, Lambeth *corr.* Christo F 80. [↑](#footnote-ref-3)
4. nos ] *add*. nos. [↑](#footnote-ref-4)
5. non ] Lambeth *om.* F 80. [↑](#footnote-ref-5)